Onteiening: 'Grondwet sal nie voor verkiesing kan verander' | Landbou
Wysigings aan wetgewing is 'n tydsame proses, en met die Parlementêre termyn wat volgende Maart eindig, sal 'n grondwetlike wysigingswetsontwerp nie voor die algemene verkiesing voltooi kan word nie.
Só het mnr. Vincent Smith, ANC-LP, die proses beskryf wat gaan volg nadat die grondwetlike hersieningskomitee 'n aanbeveling aan die Parlement gemaak het dat artikel 25 van die Grondwet gewysig moet word om uitdruklik aan te dui dat onteiening sonder vergoeding 'n wetlike opsie vir grondhervorming is.
Dié aanbeveling sal na verwagting op 27 November in die Nasionale Vergadering voorgelê word.
Die komitee het ook aanbeveel dat die Parlement dringend 'n meganisme moet instel wat die nodige wysiging aan die betrokke gedeelte van artikel 25 van die Grondwet moontlik maak.
EFF 'beheer' ANC
Die opposisiepartye Cope, die DA, die IVP, die VF Plus en die ACDP, wat nie ten gunste van die wysiging is nie, het gesê die hersieningskomitee het 'n verslag, ten spyte van heelwat prosedurele gebreke in die proses.
Eerw. Kenneth Meshoe, leier van die ACDP, het gesê swart mense moet hul oë oopmaak.
"Die EFF sê alle grond moet aan die staat behoort. Grond kan nie terselfdertyd aan die staat én aan individue behoort nie. Ons sê mense moet toegang tot grond hê. As mense nie titelaktes het nie, het hulle geen versekering dat die grond aan hulle behoort nie."
Hy het ook uitgewys dat die EFF se beleid is dat mense huurpag van 25 jaar kry. "Die skokkende ding is mense, insluitend ek, onder apartheid huurpag van 99 jaar gekry het. Ons mense moet verstaan dat hulle eienaarskap van grond geweier sal word as die EFF sy sin kry. Met die manier waarop die EFF die ANC nou beheer, sal hy sy sin kry."
Dr. Corne Mulder, VF Plus-LP, het die gebeure as baie skrikwekkend beskryf. "Ek is al hier (in die Parlement) vir 30 jaar. Dit is die eerste keer wat 'n verslag van 'n parlementêre komitee verwerk is –
vanaf die begin tot met die aanvaarding vandag – sonder dat die komiteelede toegelaat is om aan die proses deel te neem om die inhoud te bespreek."
Mulder meen die hele proses was só beplan dat partye uiteindelik voorleggings oor hul sienings maak en nie die geleentheid gegun word om die insette te bespreek nie.
"Die probleem is ons is nie hier besig met provinsiale ordonansies nie, maar met die Grondwet van die Republiek."